Covid-19-gevalle styg steeds in WKNuwe Covid-19-gevalle is stadigaan besig om te daal. (Foto: Emmanuel Croset/AFP) Suid-Afrika het Saterdag weer 12 371 nuwe Covid-19-gevalle aangeteken. Amper ŉ derde hiervan is in die Wes-Kaap aangeteken (3 746), die meeste in die land. KwaZulu-Natal het die naasmeeste nuwe gevalle aangeteken (2 628) en verteenwoordig 21% van nuwe gevalle landwyd. Dít volgens syfers wat Saterdag deur die Nasionale Instituut vir Oordraagbare Siektes (Nios) beskikbaar gestel is. Die getal nuwe gevalle hou steeds aan styg in dié twee provinsies, terwyl dié getal in Gauteng stelselmatig daal. Saterdag is 1 986 nuwe gevalle in dié provinsie aangeteken. Dié provinsie is wel nog verantwoordelik vir 16% van nuwe gevalle landwyd. (Grafika: Nios) Net meer as 21% van mense in Suid-Afrika wat daagliks vir Covid-19 getoets word, is positief. Dit is steeds ver bo die aanbevole gemiddeld van 10%, maar ŉ aansienlike daling van meer as 30% in Julie. Nios wys ook daarop dat die gemiddelde getal nuwe gevalle wat die afgelope week aangeteken is, minder is as die vorige week. Altesaam 271 nuwe Covid-19-verwante sterfgevalle is Saterdag aangemeld, wat die algehele getal sterftes op 74 623 te staan bring. Daar is ook 371 mense die afgelope 24 uur in die hospitaal opgeneem. Die meeste hiervan (411) is in openbare hospitale. Net 37 189 Covid-19-inentings is Saterdag toegedien, ondanks die minister van gesondheid se herhaaldelike beloftes dat meer inentings oor naweke toegedien sal word.